Man vas oor vervalste Covid-19- negatiewe toetseArgieffoto (Foto: ask-mediendesign/Pixabay) ŉ 28-jarige gesondheidswerker van Stad Johannesburg, wat by die Parkhurst-kliniek gestasioneer is, is in hegtenis geneem op aanklag dat hy vervalste negatiewe toetssertifikate vir Covid-19 verkoop het. Hy het die sertifikate glo teen R500 aan reisigers verkoop. Lucky Sindane, woordvoerder van Stad Johannesburg, het gesê die man sal Maandag in die Booysens-landdroshof verskyn op aanklag van bedrog. “Hy is vir ongeveer ŉ week lank dopgehou en is tydens ŉ klandestiene operasie in hegtenis geneem. Die operasie is gelei deur die uitvoerende burgemeester Jolidee Matongo wat saam met die stad se groep- forensiese en ondersoekdiens (GFIS) en die Johannesburgse metropolisie (JMPD) gewerk het.” Die man word daarvan beskuldig dat hy vervalste negatiewe toetssertifikate verkoop het aan mense wat graag na ander lande wil reis sonder om die werklike toets en bloedtoetse te ondergaan. “Al wat mens moes doen is om jou ID-nommer vi rhom te stuur en ná ŉ dag of twee ontvang jy ŉ boodskap van ŉ laboratorium dat jy negatief getoets het vir Covid-19. Hy gee dan vir jou die sertifikaat in ruil vir R500.” Die voorlopige ondersoek het onthul die verdagte het nie op sy eie gewerk nie. Nog inhegtenisnemings word verwag. “Dis betreurenswaardig,” het Matongo bygevoeg. “Ons het nie sulke mense in ons stelsel nodig nie. Ons moedig ons personeel aan om nie by sulke korrupte aktiwiteit betrokke te wees nie, omdat dit die hele land in gedrang bring. Verbeel jouself iemand het Covid-19 opgedoen en hulle ontvang ŉ sertifikaat wat sê hulle is negatief. Daardie persoon sal dan baie mense aansteek en sommige kan moontlik sterf.” Matongo het sy verwagting uitgespreek dat wetstoepassers die verdagte vir lank agter tralies sal hou. “Ons moet ŉ voorbeeld stel en ŉ sterk boodskap uitstuur vir enigiemand wat dit doen. As die wette van die land verander moet word om só iets moontlik te maak, dan moet ons dit doen.”